Albín Brunovský

Albín Brunovský (* 25. december 1935, Zohor – † 20. január 1997, Bratislava) bol slovenský maliar, grafik, ilustrátor, autor výtvarných návrhov na bankovky a poštové známky, predstaviteľ imaginatívneho realizmu. Pôsobil ako pedagóg na Vysokej škole výtvarných umení v Bratislave.

 Život 
Narodil sa v Zohore, vo vtedajšom Česko-Slovensku na Vianoce, 25. decembra 1935. Od roku 1955 do roku 1961 študoval na Vysokej škole výtvarných umení v Bratislave u profesora Vincenta Hložníka. Potom od roku 1966 vyučoval na rovnakej škole knižnú tvorbu až do roku 1990. Brunovský tvoril hlavne ilustrácie do detských knižiek, ale vytvoril aj poslednú sériu československých bankoviek. V roku 1985 dostal titul národný umelec.

V roku 1967 spoluzakladal medzinárodnú prehliadku originálov ilustrácií detských kníh Bienále ilustrácií Bratislava, v rámci ktorého založil a viedol pracovný seminár UNESCO – BIB workshop pre ilustrátorov z rozvojových krajín. Albín Brunovský reprezentuje imaginatívnu polohu ilustrácie. Charakteristický je pre jeho tvorbu zmysel pre detail a drobnokresbu, ktorá vyúsťuje do ornamentalizácie často vytvárajúcej dekoratívny obraz. Sám bol opakovane ocenený na Bienále ilustrácií Bratislava.

Experimentoval s množstvom rôznych techník. Tvoril drevorezbou, linorytom, rôznymi technikami upravoval fotografie, a samozrejme maľoval aj na plátno. Medzi jeho inšpirácie patrila poézia a literatúra.

Brunovský je jeden z najvýznamnejších maliarov povojnového výtvarného umenia. Jeho diela majú surrealistické tendencie, a používa sa aj pojem Brunovského škola, čo označuje prepájanie fantazijných a reálnych prvkov a ovládanie klasických grafických techník. Brunovský mal mnoho nasledovateľov a jeho študenti vytvorili aj poslednú sériu slovenských korún.

 Ceny a vyznamenania (výber) 
 1962: Cena Fraňa Kráľa za knihu Ibis a mesiac. Rozprávky z južných morí, Bratislava
 1964: Cena Ex Aequo na Bienále grafiky, Lugano (Švajčiarsko)
 1965: Čestné uznanie v súťaži ”Najkrajšia kniha roku 1965 v Česko-Slovensku za knihu Cervantes Saavedra de, M.: Dômyselný rytier Don Quijote. Bratislava
 1966: Cena na Bienále grafiky, Krakov (Poľsko)
 1967: Cena mesta Paríža na Bienále Mladých umelcov, Paríž (Francúzsko)
 1967: Zlatá plaketa na Bienále ilustrácií Bratislava za knihu Andersen, H. Ch. Malá morská panna, Bratislava
 1968: 1. Cena v súťaži ”Najkrajšia kniha roku 1968 v Česko-Slovensku” za knihu Hoffmann, E. T. A.: Luskáčik a myší kráľ, Bratislava
 1968: Cena na Bienále grafiky, Krakov (Poľsko)
 1969: Čestné uznanie na knižnom veľtrhu za knihu Hoffmann, E. T. A.: Luskáčik a myší kráľ, Bologna (Taliansko)
 1969: Cena Otranto d’Argento, Filottrano (Taliansko)
 1969: Herderova cena, Viedeň (Rakúsko)
 1972: Čestné uznanie na súťaži ”Najkrajšia kniha roku 1972 v Česko-Slovensku” za knihu Asbjönsen, P. Ch. – Moe, J.: Tri princezné v belasej skale, Bratislava
 1972: Grand prix na Bienále úžitkovej grafiky, Brno (Česko)
 1974: Cena vydavateľstva Mladé letá za knihu: Feldek, Ľ.: Modrá kniha rozprávok, Bratislava
 1975: 1. Cena na Bienále Slovenskej grafiky, Banská Bystrica (Slovensko)
 1975: Zlatá medaila na Bienále ex libris, Marlbork (Poľsko)
 1976: Čestná listina H. CH. Andersena za knihu: Feldek, Ľ.: Modrá kniha rozprávok
 1976: Cena na súťaži Inter Graphic, Berlín (Nemecko)
 1977: Zlaté jablko na BIB 77’ za knihu: Bodenek, J.: Koza rohatá a jež, Bratislava
 1977: Cena na súťaži Footprint, Seatle (USA)
 1977: 1. Cena na Quadrienále malých grafických foriem, Banská Bystrica (Slovensko)
 1978: Cena na súťaži Inter ex libris 78’, Frederikshavn (Dánsko)
 1978: Čestné uznanie na Bienále grafiky, Krakov (Poľsko)
 1979: Medaila na Bienále Ex libris, Marlbork (Poľsko)
 1979: Cena na Bienále malých grafických foriem, Lódz (Poľsko)
 1980: Grand Prix na 8. Medzinárodnom Bienále grafiky, Krakov (Poľsko)
 1980: Cena na Medzinárodnom Bienále grafiky, Frechen (Nemecko)
 1981: Zlaté jablko na BIB 81’ za knihu: Aulnoy de, A.: Páví kráľ, Bratislava
 1983: Medaila na Bienále malých grafických foriem, Lódz (Poľsko)
 1985: 1. Cena na Bienále grafiky, Varna (Bulharsko)
 1986: 1. Cena na 10-tom Bienále grafiky, Krakov (Poľsko)
 1988: 1. Cena na medzinárodnej súťaži ex librisu Gabriele d’Annunzio, Pescara (Taliansko)
 1989: Cena na súťaži ”Najkrajšia kniha roku 1989 v Česko-Slovensku”
 1992: Cena Do Forni, Benátky (Taliansko)
 1995: Cena Martina Benku, Martin (Slovensko)

 Diela 
 Stretnutie numizmatikov
 Dáma s klobúkom
 Vernisáž v prírode
 ilustrácie v Modrej knihe rozprávok
 Československé bankovky
 Sedem obrazov vo vstupnej sále Národnej rady Slovenskej republiky

 Referencie 

 Iné projekty 

 Externé odkazy 

 Grafiky Albína Brunovského
 Litografický výlet Albína Brunovského

Kategória:Osobnosti zo Zohora
Kategória:Slovenskí maliari
Kategória:Slovenskí grafici
Kategória:Slovenskí ilustrátori
Kategória:Slovenskí grafickí dizajnéri
Kategória:Autori bankoviek
Kategória:Slovenskí vysokoškolskí pedagógovia
Kategória:Moderní maliari
Kategória:Česko-slovenskí zaslúžilí umelci
Kategória:Česko-slovenskí národní umelci
Kategória:Osobnosti na slovenských poštových známkach
Kategória:Absolventi Vysokej školy výtvarných umení v Bratislave
Kategória:Výtvarníci poštových známok